Αντρέας Κορνέλιους

ΦΚ Κοπεγχάγη

Ο Κορνέλιους εντάχθηκε στην πρώτη ομάδα της ΦΚ Κοπεγχάγη ενόψει των περιόδων προετοιμασίας της τον Ιούλιο του 2011 και τον Ιανουάριο του 2012.
Στις 9 Απριλίου 2012, αγωνίστηκε στην πρώτη του αναμέτρηση για την Σουπερλίγκα, εισερχόμενος στον αγωνιστικό χώρο ως αλλαγή στην θέση του Σέζαρ Σαντίν, κατά την διάρκεια αναμέτρησης με αντίπαλο την ΩΓΦ στο NRGi Park του Ώρχους. Στην αμέσως προηγούμενη αναμέτρηση για την Σουπερλίγκα (με αντίπαλο την Μπρόντμπι στο Πάρκεν Στάντιον στις 5 Απριλίου 2012), ήταν μέλος της αποστολής της ομάδας, ωστόσο δεν αγωνίστηκε. Στις 20 Μαΐου 2012, έγινε γνωστό πως ο Κορνέλιους θα εντασσόταν μόνιμα στην πρώτη ομάδα του συλλόγου ξεκινώντας από την αμέσως επόμενη σεζόν, μαζί με τους Κρίστοφερ Ρέμερ και Γιάκομπ Μπουσκ.
Ο Κορνέλιους πέτυχε το πρώτο του τέρμα με τα χρώματα της Κοπεγχάγης σε αναμέτρηση με αντίπαλο την Μίντιλαντ, η οποία και ήταν η πρώτη για την σεζόν 2012-13. Πέτυχε το πρώτο τέρμα σε αναμέτρηση με αντίπαλο την Όντενσε, η οποία έληξε με ισόπαλο σκορ 2-2. Πέτυχε, επίσης, το νικητήριο τέρμα της ομάδας του σε αναμέτρηση με αντίπαλο την Μόλντε ΦΚ για το Γιουρόπα Λιγκ, στις 20 Σεπτεμβρίου.
Ο Κορνέλιους βραβεύτηκε ως παίκτης του μήνα της Σουπερλίγκα Δανίας, στις 7 Οκτωβρίου 2012. Στις 15 Απριλίου, πέτυχε το τελευταίο τέρμα σε επικράτηση της ομάδας του με σκορ 3-2, σε αναμέτρηση με αντίπαλο την ΦΚ Νόρντιλαντ. Η νίκη αυτή έδωσε βαθμολογικό προβάδισμα 10 βαθμών στην κατάταξη του πρωταθλήματος έναντι της δεύτερης στην κατάταξη ομάδας, ενώ ήταν καθοριστικής σημασίας προκειμένου η Κοπεγχάγη να κατακτήσει τον τίτλο της πρωταθλήτριας.
Παρά το γεγονός πως ο Κορνέλιους αγωνίστηκε μόνον για μία ολόκληρη σεζόν με την πρώτη ομάδα του συλλόγου, σύντομα κατέστη ως ένας από τους πλέον δημοφιλείς παίκτες της Κοπεγχάγης, καθώς η εκτύπωση του ονόματος και του αριθμού του στις επίσημες εμφανίσεις της ομάδας προς πώληση ήταν η πλέον δημοφιλής, σημειώνοντας, σε επίπεδο πωλήσεων, περίπου το 40% επί του συνόλου των εκτυπώσεων.

Κάρντιφ Σίτι

Στις 27 Ιουνίου 2013, η Κάρντιφ Σίτι ανακοίνωσε την απόκτηση του Κορνέλιους, έναντι ποσού-ρεκόρ στην ιστορία του συλλόγου. Δημοσιεύματα από την Δανία έκαναν λόγο για ένα ποσό της τάξεως των 75 εκατομμυρίων Κορόνων Δανίας (περίπου £8 εκατομμύρια). Στις 1 Ιουλίου, ο Κορνέλιους πέρασε με επιτυχία τις ιατρικές εξετάσεις στις οποίες υποβλήθηκε και υπέγραψε συμβόλαιο συνεργασίας διάρκειας πέντε ετών με τον σύλλογο, δηλώνοντας «Μου δόθηκε μία μεγάλη ευκαιρία και πρόκειται για ένα ιδιαίτερα ενδιαφέρον πρότζεκτ το οποίο λαμβάνει χώρα στην Κάρντιφ Σίτι.» Εικοσιτρείς ημέρες αργότερα, πραγματοποίησε το ντεμπούτο του με τα χρώματα της νέας του ομάδας σε φιλική αναμέτρηση με αντίπαλο την Φόρεστ Γκριν Ρόβερς, ενώ πέτυχε ένα τέρμα στην τελική νίκη με σκορ 4-3. Ωστόσο, υπέστη μικρό τραυματισμό στον αστράγαλό του κατά την διάρκεια προπόνησης, την αμέσως επόμενη εβδομάδα, με αποτέλεσμα να τεθεί εκτός αποστολής ενόψει της πρώτης αναμέτρησης για την Πρέμιερ Λιγκ στην ιστορία του συλλόγου, με αντίπαλο την Γουέστ Χαμ Γιουνάιτεντ, στις 17 Αυγούστου.
Ο Κορνέλιους πραγματοποίησε το ντεμπούτο του σε επίσημη αναμέτρηση με τα χρώματα της Κάρντιφ στις 25 Αυγούστου, απέναντι στην Μάντσεστερ Σίτι, εισερχόμενος στον αγωνιστικό χώρο ως αλλαγή, κατά την διάρκεια των καθυστερήσεων, στην θέση του Φρέιζερ Κάμπελ, ο οποίος είχε πετύχει δύο τέρματα στην εντός έδρας νίκης της ομάδας του με σκορ 3-2. Τρεις ημέρες αργότερα, σε αναμέτρηση για το Λιγκ Καπ με αντίπαλο την ομάδα της Λιγκ Του, Άκρινγκτον Στάνλεϊ, πραγματοποίησε το ντεμπούτο του σε επίσημη αναμέτρηση με τα χρώματα της νέας ομάδας, σε επικράτησή της με σκορ 2-0. Ωστόσο επιδεινώθηκε περαιτέρω ο τραυματισμός στον αστράγαλο τον οποίο είχε υποστεί κατά την διάρκεια της περιόδου προετοιμασίας, έπειτα από σκληρό μαρκάρισμα και μεταφέρθηκε με φορείο εκτός αγωνιστικού χώρου λίγον πριν την ολοκλήρωση του πρώτου ημιχρόνου. Ο τραυματισμός αποδείχθηκε χειρότερος των αρχικών εκτιμήσεων, με αποτέλεσμα ο Κορνέλιους να τεθεί εκτός αγωνιστικής δράσης για τους επόμενους τρεις μήνες, χάνοντας αριθμό 10 αναμετρήσεων της Κάρντιφ, καθώς και την δυνατότητα να εκπροσωπήσει την χώρα του, Δανία, στις τελευταίες αναμετρήσεις της για την προκριματική φάση του Παγκοσμίου Κυπέλλου Ποδοσφαίρου του 2014, στη Βραζιλία.
Κατά την διάρκεια της τελευταίας διακοπής λόγω εθνικών ομάδων για το 2013, ο Κορνέλιους ξεκίνησε εκ νέου προπονήσεις με την πρώτη ομάδα του συλλόγου, με στόχο η πρόοδός του να παρακολουθείται από το ιατρικό επιτελείο. Το τελευταίο, εκτίμησε πως ήταν σε θέση προκειμένου να επιστρέψει στην ενεργό δράση, με αποτέλεσμα να κανονιστεί κεκλεισμένων των θυρών φιλική αναμέτρηση με αντίπαλο την ομάδα της Τσάμπιονσιπ, Γέοβιλ Τάουν, στις 14 Νοεμβρίου. Αγωνίστηκε για 60 λεπτά, όπως είχε προβλεφτεί, στην ήττα της ομάδας του με σκορ 2–1, ενώ ο ίδιος δήλωσε στα ΜΜΕ πως ήταν σε θέση και έτοιμος προκειμένου να επιστρέψει πλήρως στην ενεργό αγωνιστική δράση.

Επιστροφή στην ΦΚ Κοπεγχάγη

Στις 31 Ιανουαρίου 2014, ο Κορνέλιους επέστρεψε στην ΦΚ Κοπεγχάγη έναντι άγνωστου ποσού, ωστόσο η Κάρντιφ ισχυρίστηκε πως έχασε το μεγαλύτερο μέρος των χρημάτων που είχε καταβάλει για την απόκτησή του. Πέτυχε χατ-τρικ κατά την διάρκεια της πρώτης του συμμετοχής μετά την επιστροφή του στην Κοπεγχάγη, σε μια φιλική αναμέτρηση με αντίπαλο την Σλόβαν Λίμπερετς. Στις 23 Φεβρουαρίου 2014, ο Κορνέλιους πραγματοποίησε το ντεμπούτο του για πρώτη φορά αγωνιζόμενος ως βασικός σε επίσημη αναμέτρηση μετά την επιστροφή του στον σύλλογο, σημαδεύοντάς την με την επίτευξη τέρματος με κεφαλιά, βάζοντας την ομάδα του μπροστά στο σκορ με 1-0 απέναντι στην ΩΓΦ στο NRGi Park. Η συγκεκριμένη αναμέτρηση ολοκληρώθηκε με ισόπαλο αποτέλεσμα 1-1.
Ο Κορνέλιους ολοκλήρωσε το πρώτο μισό της σεζόν έχοντας πετύχει 5 τέρματα σε σύνολο 13 συμμετοχών, συμπεριλαμβανομένου ενός κατά την διάρκεια αναμέτρησης απέναντι στην Ράντερς ΦΚ στο Πάρκεν, όπου ντριμπλάρισε τέσσερις αντιπάλους, προτού στείλει την μπάλα στα δίχτυα. Στις 13 Απριλίου 2015, υπέστη σοβαρό τραυματισμό στον αστράγαλο κατά την διάρκεια αναμέτρησης της Κοπεγχάγης, για την Σουπερλίγκα, απέναντι στην Σίλκεμποργκ ΙΦ, με αποτέλεσμα να μείνει εκτός αγωνιστικής δράσης για το υπόλοιπο της σεζόν.

Αταλάντα

Στις 2 Μαΐου 2017, έγινε γνωστό πως ο Κορνέλιους μεταγράφηκε στην ομάδα της Σέριε Α, Αταλάντα, έναντι ποσού της τάξεως, περίπου, €3,5 εκατομμυρίων.